CELEX: 32022D0151
Language: hu
Date: 2022-02-03 00:00:00
Title: A Tanács (KKBP) 2022/151 határozata (2022. február 3.) a bizonyos különlegesen veszélyeztetett személyek Afganisztánból történő evakuálásának támogatását célzó európai uniós fellépésről

2022.2.4.   
               
               
                  HU
               
               
                  Az Európai Unió Hivatalos Lapja
               
               
                  L 25/11
               
            
         A TANÁCS (KKBP) 2022/151 HATÁROZATA
         (2022. február 3.)
         a bizonyos különlegesen veszélyeztetett személyek Afganisztánból történő evakuálásának támogatását célzó európai uniós fellépésről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2001. december 10-én elfogadta az Európai Unió afganisztáni különleges képviselőjének kinevezéséről szóló 2001/875/KKBP együttes fellépést (1). Az EU afganisztáni különleges képviselőjének megbízatását többször is meghosszabbították, legutóbb a (KKBP) 2017/289 tanácsi határozattal (2), 2017. augusztus 31-ig.
                  
               
                     (2)
                  
                  
                     A Tanács 2007. május 30-án elfogadta az Európai Unió afganisztáni rendfenntartó missziójának (EUPOL AFGANISTAN) [helyesen: EUPOL Afganisztán] felállításáról szóló 2007/369/KKBP együttes fellépést (3). Az EUPOL Afganisztán megbízatását többször is meghosszabbították, legutóbb a (KKBP) 2016/2040 tanácsi határozattal (4), 2017. szeptember 15-ig.
                  
               
                     (3)
                  
                  
                     A tálibok 2021. május 1-jén offenzívát indítottak, és Afganisztán egyre több körzete felett vették át az irányítást. A tálib erők 2021. augusztus 15-én ellenőrzésük alá vonták Kabult és megdöntötték az alkotmányos alapon nyugvó kormányt.
                  
               
                     (4)
                  
                  
                     Amint azt az afganisztáni helyzetről szóló, 2021. augusztus 31-i nyilatkozatban a Tanács kimondja, „polgáraink, valamint – lehetőség szerint – az Európai Unióval és annak tagállamaival együttműködő afgán állampolgárok és családtagjaik evakuálása prioritást jelentő művelet, amelyet ezek után is folytatni fogunk”.
                  
               
                     (5)
                  
                  
                     A Tanács az Afganisztánról szóló 2021. szeptember 15-i következtetéseiben megállapította, hogy „2021 augusztusa óta a nemzetközi közösség – beleértve az Európai Uniót és tagállamait is – rendkívüli körülmények között közös erőfeszítéseket tett annak érdekében, hogy több ezer uniós polgárt és harmadik országbeli állampolgárt evakuáljon, beleértve a diplomáciai misszióknak dolgozó afgánokat és az olyan egyéb afgánokat is, akik azért kerültek veszélybe, mert elveik által vezéreltetve kiálltak a közös értékeink mellett. Ez valódi uniós szolidaritásról tett tanúbizonyságot.”
                  
               
                     (6)
                  
                  
                     E kivételes körülmények között az Európai Külügyi Szolgálat (EKSZ) 2021. június 1. óta szervezi és irányítja különösen azoknak az afgánoknak az evakuálását, akik az EU afganisztáni különleges képviselőjének vagy az EUPOL Afganisztán missziónak az alkalmazottai voltak, illetve az Unióval együttműködő egyéb, különösen veszélyeztetett afgánok és eltartott közeli hozzátartozóik csoportjába tartoznak. Ezeknek az evakuálásoknak 2022-ben is folytatódniuk kell. Az EKSZ összeállította a 2021. október 1-jétől az ezen evakuálásra jogosult személyek jegyzékét. Az EKSZ ezt az (1) bekezdéssel összhangban módosíthatja.
                  
               
                     (7)
                  
                  
                     A közös kül- és biztonságpolitika keretében végrehajtott operatív fellépésnek támogatnia kell az említett evakuálásokat,
                  
               ELFOGADTA EZT A HATÁROZATOT:
         
            1. cikk
            Célkitűzések és hatály
            
               (1)   Az Unió támogatja az alábbi személyek Afganisztánból 2021. június 1. és 2022. december 31. között történő evakuálását:
               
                           a)
                        
                        
                           az EU afganisztáni különleges képviselője személyzetének korábbi tagjai;
                        
                     
                           b)
                        
                        
                           az EUPOL Afganisztán személyi állományának korábbi tagjai;
                        
                     
                           c)
                        
                        
                           egyéb különösen veszélyeztetett személyek csoportja, amely a következő személyeket foglalja magában:
                           
                                       —
                                    
                                    
                                       az afganisztáni politikai vagy biztonsági ágazatban tevékenykedő tisztviselők vagy egyéb szakemberek (például bírák, ügyészek, rendőrök, katonai személyzet és újságírók), akik az uniós politikák végrehajtása keretében képzésben részesültek vagy részt vettek e politikák végrehajtásában,
                                    
                                 
                                       —
                                    
                                    
                                       az EUPOL Afganisztán korábbi beszállítóihoz, illetve az EU afganisztáni különleges képviselőjéhez tartozó személyzet tagjai, valamint
                                    
                                 
                                       —
                                    
                                    
                                       a kabuli uniós képviselet beszállítóihoz tartozó személyzet azon tagjai, akiket 2019. augusztus 16. és 2021. augusztus 15. között e minőségben foglalkoztattak; valamint
                                    
                                 
                     
                           d)
                        
                        
                           az a), b) vagy c) pontban felsorolt személyek eltartott házastársa, gyermekei, szülei és nem házas nőtestvére.
                        
                     
            
               (2)   Az (1) bekezdésben említett evakuálást az EKSZ szervezi és irányítja az Unió külügyi és biztonságpolitikai főképviselőjének (a továbbiakban: a főképviselő) felügyelete alatt.
            
            
               (3)   E határozat végrehajtásáért a főképviselő felel.
            
         
         
            2. cikk
            Pénzügyi rendelkezések
            
               (1)   Az e fellépés végrehajtására szolgáló pénzügyi referenciaösszeg 1 990 000 EUR.
            
            
               (2)   Valamennyi kiadást az Unió általános költségvetésére alkalmazandó szabályoknak és eljárásoknak megfelelően kell kezelni.
            
            
               (3)   A (2) bekezdésben említett kiadások megfelelő kezelését a Bizottság felügyeli. A Bizottság e célból megköti a szükséges megállapodást az EKSZ-szel.
            
         
         
            3. cikk
            Hatálybalépés és időtartam
            Ez a határozat az elfogadásának napján lép hatályba.
            Ezt a határozatot 2021. június 1-jétől kell alkalmazni.
         
         
            Kelt Brüsszelben, 2022. február 3-án.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  A Tanács 2001/875/KKBP együttes fellépése (2001. december 10.) az Európai Unió afganisztáni különleges képviselőjének kinevezéséről (HL L 326., 2001.12.11., 1. o.).
         
            (2)  A Tanács (KKBP) 2017/289 határozata (2017. február 17.) az Európai Unió afganisztáni különleges képviselője megbízatásának meghosszabbításáról szóló (KKBP) 2015/2005 határozat módosításáról (HL L 42., 2017.2.18., 13. o.).
         
            (3)  A Tanács 2007/369/KKBP együttes fellépése (2007. május 30.) az Európai Unió afganisztáni rendfenntartó missziójának (EUPOL AFGANISTAN) felállításáról (HL L 139., 2007.5.31., 33. o.).
         
            (4)  A Tanács (KKBP) 2016/2040 határozata (2016. november 21.) az Európai Unió afganisztáni rendfenntartó missziójáról (EUPOL AFGHANISTAN) szóló 2010/279/KKBP határozat módosításáról és a misszió megszüntetéséről (HL L 314., 2016.11.22., 20. o.).